【Zac玩Zac食】我在珀斯的日子
2024年04月12日 20:00
東網電視
更多新聞短片
講起去西澳洲旅行,好多人第一時間都會諗起火舞狂沙嘅尖峰石陣、嬌艷動人嘅粉紅湖或鬼斧神工嘅卡爾巴里國家公園自然之窗等;雖然西澳州有好多絕美大自然風景等緊大家發掘,但其實珀斯係個多元文化城市,經常有唔同嘅文化藝術展覽,亦有好多唔同國家嘅餐廳美食,而且性價比仲非常之高。
復活節期間喺香港西九文化區海濱草坪上有來自澳洲藝術團隊Atelier Sisu嘅大型藝術裝置《抱泡瞬間》,而呢個四月喺珀斯市中心嘅 Elizabeth Quay亦有這個藝術團隊嘅大型藝術裝置Ephemeral Oceanic Bubbles《短暫的海洋泡泡》,超過150個大小不一嘅「氣泡」散布喺碼頭嘅水中、陸地和空中,喺白天反射光線,喺夜間散發不同顏色嘅燈光,相比起香港嘅展覽,呢度係更大型亦更精彩!展期至4月25日,喺珀斯或準備嚟珀斯嘅朋友就唔好錯過啦!
嚟到西澳洲就一定要食西澳龍蝦啦!一般市場上買到或者餐廳食到嘅都係冰上鮮,買到游水嘅都係大約4至5百克一隻,但個人認為最好食嘅新鮮西澳龍蝦係大約7百至1千克一隻,通常都要去龍蝦場訂購,750至850克嘅新鮮生猛龍蝦大約260港元一隻,如果唔想自己整咁麻煩,去中菜館通常有魚缸養住嘅游水龍蝦,仲有唔同口味嘅做法,都只係大約500港元,真心超值又好味!
專欄內上載嘅圖片有限,如果大家有興趣知道多啲有關餐廳嘅其他食物及環境,可以去我個IG或FB搜尋,亦可留言問我資料,當然亦希望大家可以Follow、Like同Share啦!
Profile:Zacky Sun
-香港執業會計師
-www.Inztyle.hk創辦人
-星級生活達人
-自由寫作人
-為國內雜誌撰寫旅遊飲食文章
-於商業電台節目作客席旅遊主持
Facebook:Inztyle.hk.zacky
Instagram:Zackyinztyle